Idi iyakcheng iwan,
niyemnem Gobirnador Festus a mandogan kawid bapor cha Italy,
isonga in-awat ches Paul tan echom a balod cha Julius a kapitan na gropon sosolcharon engaranan na Gropon Caesar Augustus.
Et idi mimothok i akow na ida-jat mi,
simekep kawid bapor a edafo did siyodad na Adramyttium a chanchanin onbetik da.
Nasima-mad i bapor ired ma siyodad cha probinsiya na Asia a gwared kilig na baybay.
Et dima-jat kawin iyodop mis Aristarchus a i-Thessalonica a siyodad cha probinsiya na Macedonia.
Idi gwa-gwa tho,
sima-mad kawid siyodad na Sidon.
Kiyaasian Julius si Paul,
et intolok ton iyanbisited kakajem tod man say i-kan ched si-kathoy mesepol to.
Et bintihan miy Sidon et chidan miy kilig na Cyprus a esiroman tep pimekes alin pasiyay chahem cha si-kawi et man-aaloniy kawin iyan-aahad.
Et iyaktang miy baybay a iyay-esop cha probinsiya na Cilicia tan Pamphylia,
et mimothok kawid Myra a siyodad cha probinsiya na Lycia.
Et chiwan i enafolan Julius na bapor a edafod Alexandria a onkowan cha Italy,
et inpandogan to kawid man.
Kagol na mapkes a chahem,
imaloniy kawi na chakel a akow,
et edigathan kawin may-esop cha siyodad na Cnidus.
Idi mimothok kawid man,
mapkes pay a pasiyay chahem,
et eg kawi mahakowan cha chalan a piyan mi.
Isonga,
kimowan kawid afil a chalan,
et chidan miy kilig na Crete a esiroman a dima-bas kawid dogad a Salmone.
Et angken chidan miy esiroman a kilig na Crete,
edigathan kawi pay ingkathod mimothok kawi wed dogad a engaranan na Esiroman a Sa-maran na Bapor a iyay-esop cha siyodad na Lasea.
Kagol a ebayag a etaktak kawi na mapkes a chahem,
emanekot men mandogan cha bapor tep sema akow na ayongar na Hodjos,
epalabas mala tan niman miy timpo na powek.
Isonga,
binidin iren Paul i
“Kakajem,
amtak i no ipilit tayon ontoloy,
ngaaw i panpa-noan na biyahi thayo tep mechechal i kalka tan bapor,
et gwara ngoy metiy.”
Nem sema kapitan na bapor tan mahabapor,
piyan chen ontoloy.
Isonga,
sema kapitan na sosolcharo,
inki-ngelan to ira,
no diket si Paul.
Sema gwa-gwa-chen echom min mandodogan cha bapor,
piyan cha ngon ontoloy tep sema dogad a sima-maran mi,
nat mapteng a salchengan no timpo na powek.
Kigwan cha i magangkana no ontoloy kawid Phoenix a sa-kin siyodad na Crete a nasima-maran na bapor tep esiroman iwa dogad.
Et mebedin a man-iyan kawid man ingkathod onda-bas miy timpo na powek.
Powek Cha Baybay
Idi gwariy dodop a chahem a emangkedafod pesaw,
kin cha i mebedin men ontoloy kawid Phoenix.
Isonga,
kiyojod cha diy danchok a engisalcheng na bapor,
et dima-jat kawin chidan miy kilig na Crete.
Nem idi engkay,
gwara diy powek a mapkes a edafo did Crete.
Kina na powek i bapor,
et sema bapor,
nat mahaabantin onsangod powek.
Isonga,
intolok cha wen intolchon na powek i bapor cha kompormin torongan to.
Idi sibi wid Cauda a otik a dogad a edikmothan na baybay,
esiroman kawid man.
Isonga,
sema bangken miyan ikoyod,
inkalka wid bapor mi say nat mechechal,
nem edigathan kawin engamag.
Idi inkalka ra wiy bangka,
in-iketan chiy bapor mi na mahedsang a pakod say nat mansi-si-jan.
Et insa-kod cha ngoy banay a dofot a naintolchon na chahem say nat paspas wiy bapor.
Tep ketahot iren maychengpel emoy bapor cha echarathan a dogad a engaranan na Syrtis a iyay-esop cha kilig na Libya.
Et kimowan ired kompormin engitolchonan na chahem.
Idi gwa-gwa tho,
mapkes pay laeng i powek,
isonga inba-ba-tok chiy kalked baybay.
Idi maykatdon akow,
inba-ba-tok cha ngoy ngano na bapor cha baybay.
Et nat sini-neng miy akow tan pasingsing na chakel a akow,
et mapkes pay a pasiyay powek.
Isonga,
nat niyamnama wi wen manbiyag.
Ebayag a eg kawi enga-engan.
Isonga,
imakgwat si Paul cha sangoanan na tothoo,
et kigwan to i “Aahi,
no inki-ngelan jo komay kigwan ko,
nat dima-jat kiyed Crete,
et nagwara komay echaral tan iyayba-ba-tok.
Nem angken seman,
pekedsang joy nemnem jo tep nagwared si-kayoy metiy,
no diket sema bapor bengat i mechechal.
Amtak iyay tep nonta edagwi si Afo Chiyos a nachijaw ko tan iyayda-kaman ko,
engito-no na anghil a iyanparang a man-ak-akgwat cha askang ko.
Et kigwan na anghil i ‘Paul,
enog i tahot tep mesepol a kowisen token Caesar a gwared Roma.
Et kagol cha si-kam,
kaasian Afo Chiyos i emiin a ekidogan cha si-kam say nagwared si-kariy metiy.’
Isonga,
aahi,
pekedsang joy nemnem jo tep gwariy piyal kod Afo Chiyos tan napiyatik i metongpal i kigwan tod si-kak.
Nem maychengpel i bapor cha dogad a edikmothan na baybay.”
Idi sawal na epat a dagwi manipod nonta iyanchogiy powek,
towan itolchon kawi pay na chahem cha baybay a Adria.
Et nonta chanchanin kawa na dagwi,
sema iren naiyan-obded bapor,
diyekna ra i man-eesop kawid chaga.
Isonga,
diyohod chiy chalem na chanom,
et epat a polon mitroy chalem to.
Idi kimi-ki-nan ma ira,
diyohod cha mowan i chalem na chanom,
et tedon polon mitro wa.
Et timahot iren maychengpel i bapor ired ma boleka.
Isonga,
insa-kod chiy epat a danchok a edafod oget na bapor say isalcheng chiy bapor,
et iyankararag ira i onnihal nem engkay.
Et sema iren naiyan-obded bapor,
piyan chen on-ekal.
Isonga,
insa-kod chiy bangked baybay a inbili-biling chen onkowan cha sango na bapor say isa-kod cha iriy danchok chiwan.
Nem kigwan Paul cha kapitan na sosolcharo i “No on-ekal ira ma naiyan-obded bapor,
metiy kayon emiin.”
Isonga,
kiyetno na sosolcharoy pakod na bangka et iyaypayas.
Idi chanchanin kagwis,
pinidit Paul a mengan i emiin a tothoon kigwan to i “Sawal na epat a akow ma et jowan chanagiy mepesamak cha si-kathayo.
Et ingkathod niman nagwariy kiyakan jo.
Isonga,
pangaasi yo,
pengan kayo say onkedsang kayo tep nagwared si-kayoy metiy.”
Idi kigwan men Paul iwan,
engala na tinapay et iyansalamat cha Afo Chiyos cha sangoanan chen emiin.
Et piyetpet-ing toy tinapay et engan.
Et kimedsang i nemnem na emiin a too et engan ngo ira.
Sema bilang min emiin a mandodogan cha bapor,
chegwen dasos tan pithon polo tan enem.
Idi engan kawin emiin et iyapsel kawi,
inba-tok chiy wheat cha baybay say onka-jas i bapor.
Echaral I Bapor
Idi nimihal,
gwariy tiyakmang min chaga,
nem sema iren naiyan-obded bapor,
eg cha piyeschian iwa dogad.
Nem gwariy mita ren dogad a echarathan cha kilig na baybay,
et niyemnem cha i mahaparada ra emoy bapor chiwan.
Isonga,
kiyetno riy pakod iren ma danchok et inpayas ched baybay.
Biyasbas cha ngoy pakod a iyay-ike-iket cha kejow a naengitorong na bapor.
Et inkayang chiy banay a dofot cha sango na bapor say itolchon na chahem i bapor cha kilig na baybay.
Nem iyaychengpel i bapor cha echaratan a dogad a ka-jat i chanom to.
Iyay-istuck i sango tho et nat mahakiykiy.
Sema oget to,
chiyeng-chengpel na chalojon ingkathod iyansi-si-jan.
Idi epasamak iwan,
niyemnem na sosolcharo i bonoen cha iriy balod,
nahol ni mannangoy ira et memtik da ira.
Nem sema ngon kapitan,
nat piyan ton metiy si Paul.
Et insalcheng toy sosolcharo.
Et inbilin na kapitan i sema iren mahanangoy,
onjaptok koma ired chanom et mannangoy ired kilig na baybay.
Et sema ngo iren echom,
onoren chen onpeket ired ma tabda tan kejow a iya-kal cha bapor.
Et si-kathoy inpasing min emiin a imekal cha bapor et sibi wiy chaga.
23 Idi kima-jat kawid dogad a edikmothan na baybay,
iyamtaan mi i engaranan na Malta.
Sema iren naiyan-iyan chiwan,
mapteng a pasiyay imag cha para cha si-kawi.
Tep iyan-afoy ira tan sinintil cha kawi tep inchogi ton on-oran tan teg-in.
Si Paul ngo,
ena-nop na bila-jo,
et idi towan iejan cha afoy,
bimo-day i esabirongan a oleg kagol na petang,
et kidat toy diwen Paul et pimeket iwa oleg.
Sema tothoon i-Malta,
idi mita ra ma oleg a manbibilay cha diwen Paul,
iyankinowan ira i “Sigoradon mabono ma too.
Angken iyamtik alid baybay,
metiy met laeng tep mimothok i chosa thod si-katho.”
Nem inpelkin Paul iwa oleg say ma-kas cha afoy,
et nagwariy epasamak a ngaaw cha si-katho.
Et sema iren tothoon i-Malta,
iyanseked iren si-nengen cha no ondarag i diwa tho ono biglen metongba et metiy.
Nem idi ebayag a singked cha et nagwariy epasamak cha Paul,
siya-dathan chiy nemnem cha,
et kigwan cha i chiyos si Paul.
Gwariy payo-payow a iyay-esop cha kad-an iren Paul a kegwen Publius.
Si Publius,
kainportantian a tood Malta.
Tiya-gway to kawid baliy to et sinintil to kawi na tedon akow.
Iyaytompong a si awen Publius,
mansekit a gwariy petang to tan mantatai na chala.
Kimowan si Paul cha kad-an to,
et inkararagan to.
Et insagpat Paul i diwa thod ma mansekit,
et mimapteng a chakos.
Idi iyamtaan na tothoo i epasamak,
emiin a mansekit chiwan,
kimowan ired kad-an Paul,
et inpamapteng to ngo ira.
Chakel i mapteng a in-i-kan na tothood si-kawi.
Et idi bimetik kawi,
in-i-kan cha ngoy emiin a mesepol mi para cha biyahi wi.